## **Преузето из уџбеника „Општи стандарди постигнућа за крај основног образовања за страни језик – приручник за наставнике”, Завод за вредновање квалитета образовања и васпитања, Оливера Дурбаба, Љиљана Ђурић, Ана Јовановић, Катарина Завишин, Јелена Гинић, Лука Меденица, Алескандра Секулић, Јелена Рашевић, Београд, 2017**

**УЛОГА И ЦИЉ ОБРАЗОВНИХ СТАНДАРДА**

**Препоруке за евидентирање и праћење стандарда у наставничкој документацији**

Стандарди могу представљати и основу за планирање наставе, при чему се морају користити у кумулативном смислу, с обзиром на то да се њима проверавају компетенције стечене током читавог периода учења страног језика у основној школи. То значи да, иако постојећа регулатива за сваку школску годину захтева израду глобалних годишњих и оперативних месечних планова (од којих су ови потоњи оријентационог карактера, будући да се односе на произвољно одређену јединицу времена и стога не морају неминовно кореспондирати са динамиком обраде и усвајања комплексних садржаја – нарочито ако су ови модуларног карактера и обухватају већи број сегмената који захтевају и већи број наставних часова за обраду), стандарди у овим плановима не треба да буду дефинисани изоловано, на нивоу појединачне наставне јединице. Ово тим пре што усвојеност одређеног стандарда претпоставља да је ученик претходно савладао разнородну грађу и упражњавао различите језичке активности, што извесно не може бити остварено у оквиру једне једине наставне јединице, ма како брижљиво да је планирана. Према *Правилнику о стандардима квалитета рада установе*, годишњи планови рада наставника треба да садрже и податке о стандардима који се остварују у одређеном наставном предмету за дату школску годину. Наставник у дефинисању и избору стандарда може бити флексибилан, водећи рачуна о потреби за прогресијом у учењу за сваку циљну групу. Другим речима, стандарди омогућују наставнику да дугорочно и стратешки промишља и планира свој рад, али га не ограничавају нити спутавају слободу избора метода, начина рада, садржаја и прогресије. Ове податке, међутим, наставник није у обавези да бележи и у писаној припреми за појединачну наставну јединицу, али брижљиво планирање и осмишљавање сваког наставног часа свакако имплицира да ће наставник у свакој својој активности покушавати да допринесе остварењу циљева учења и стандарда постигнућа.

**Други страни језик**

Следећи искази описују шта ученик/ученица зна и уме на основном нивоу.

1. ФУНКЦИОНАЛНО-ПРАГМАТИЧКА КОМПЕТЕНЦИЈА

**РАЗУМЕВАЊЕ ГОВОРА**

ДСТ.1.1.1. Разуме најједноставније речи, имена, бројеве (нпр. цене, датуме, изразе за количину и меру) и успева да их запише, уколико му се саопштавају или диктирају полако и разговетно и уколико су јасно контекстуализовани.

ДСТ.1.1.2. Разуме значење најфреквентнијих речи, фраза и других основних лексичких елемената у оквиру једноставних, кратких, јасно контекстуализованих усмених исказа.

ДСТ.1.1.3. Разуме и прати једноставна упутства и обавештења која се односе на познате ситуације, а исказана су спорим темпом и разговетно.

ДСТ.1.1.4. Разуме споро и разговетно артикулисана јасно контекстуализована питања која се односе на непосредне личне потребе и интересовања, породицу, блиско окружење.

ДСТ.1.1.5. Разуме основни смисао најједноставније конверзације, тј. предмет разговора који прати, уколико саговорници говоре довољно разговетно и споро.

**РАЗУМЕВАЊЕ ПИСАНОГ ТЕКСТА**

ДСТ.1.1.6. Препознаје лична и друга имена, као и најуобичајеније интернационализме, разуме фреквентне речи и изразе.

ДСТ.1.1.7. Разуме кратке и једноставне поруке у белешкама, електронским порукама (мејл, СМС).

ДСТ.1.1.8. Разуме најједноставнија упутства, уколико укључују и визуелне елементе.

ДСТ.1.1.9. Разуме општи смисао и главне информације у најједноставнијим врстама текстова (натписи, огласи, вести, кратки извештаји, сервисне информације, временске прогнозе, брошуре, проспекти, рекламе, стрипови), уколико су праћени илустративним елементима и препознатљивим начином графичког обликовања.

**УСМЕНО ИЗРАЖАВАЊЕ**

ДСТ.1.1.10. Чита наглас (изражајно) краткe и једноставне текстове (показујући да прати њихов општи смисао).

ДСТ.1.1.11. Успоставља и одржава друштвени контакт користећи најједноставнија језичка средства приликом поздрављања, представљања, добродошлице, окончања комуникације, захваљивања, извињавања, давања података о себи, распитивања о основним подацима који се тичу саговорника.

ДСТ.1.1.12. Саопштава саговорнику основне информације о себи и најближем окружењу (породица, кућни љубимци, место становања, школа, хоби).

ДСТ.1.1.13. Најједноставнијим језичким средствима тражи од саговорника одређени предмет.

ДСТ.1.1.14. Најједноставнијим језичким средствима, уз употребу увежбаних фраза, именује и описује људе и ствари из свог непосредног окружења или везане за лична искуства.

ДСТ.1.1.15. Поставља најједноставнија питања личне природе (о блиским темама, потребама, интересовањима, предметима у нечијем поседу) и одговара на слична питања саговорника.

ДСТ.1.1.16. Најједноставнијим језичким средствима саопштава шта воли, а шта не и поставља иста/таква питања саговорнику.

**ПИСАНО ИЗРАЖАВАЊЕ**

ДСТ.1.1.17. Пише најједноставније податке о себи и лицима из свог блиског окружења, у обрасцима, упитницима или табелама.

ДСТ.1.1.18. Пише најкраће и најсажетије белешке о информацијама од непосредног личног интереса (нпр. списак за куповину).

ДСТ.1.1.19. Писаним путем доставља информације о себи или тражи информације о другима.

ДСТ.1.1.20. Пише кратке и једноставне поздраве и поруке (као СМС, путем електронске поште или социјалне мреже).

ДСТ.1.1.21. Повезује неколико кратких исказа у везани текст о блиским темама.

**МЕДИЈАЦИЈА**

ДСТ.1.1.22. На матерњем језику преноси саговорнику општи смисао јавних натписа и краћих текстова опште информативне природе (плаката, транспарената, јеловника...).

ДСТ.1.1.23. На матерњем језику саопштава основну тему и најопштији садржај кратког усменог исказа на страном језику.

ДСТ.1.1.24. На матерњем језику саопштава основну тему и најопштији садржај кратког писаног текста на страном језику.

2. ЛИНГВИСТИЧКА КОМПЕТЕНЦИЈА

ДСТ.1.2.1. Препознаје и разумљиво изговара једноставније гласове и најчешће гласовне групе и познаје основне интонацијске схеме (нарочито упитну).

ДСТ.1.2.2. Правилно записује познату лексику.

ДСТ.1.2.3. Познаје и/или користи ограничени број правилних морфолошких облика и синтаксичких структура у оквиру наученог репертоара језичких средстава.

ДСТ.1.2.4. Користи елементарне и најфреквентније речи и изразе за обављање основних комуникативних активности.

3. ИНТЕРКУЛТУРНА КОМПЕТЕНЦИЈА

ДСТ.1.3.1. Познаје основне појаве свакодневног живота циљних култура (нпр. начин исхране, радно време, навике, празници, разонода).

ДСТ.1.3.2. Зна за регије и државе у којима се страни језик користи као већински.

ДСТ.1.3.3. Познаје најзначајније историјске догађаје циљних култура.

ДСТ.1.3.4. Познаје неколико најпознатијих историјских и савремених личности циљних култура; наводи и на матерњем језику даје основне податке о некој личности из циљних култура за коју показује интересовање.

ДСТ.1.3.5. Познаје неколико најпознатијих културних остварења циљних култура; наводи и описује на матерњем језику неколико локација циљних култура за које показује интересовање.